

# **ประกาศองค์การบริหารส่วนตำบลบ้านบัว**

# **เรื่อง กำหนดพื้นที่ควบคุมเหตุรำคาญ**

**……………………………………**

 ด้วยสถานการณ์ปัญหาหมอกควันและฝุ่นละอองขนาดเล็ก (PM๒.๕) ที่สูงเกินมาตรฐานภายในเขตพื้นที่องค์การบริหารส่วนตำบลบ้านบัว อำเภอเกษตรสมบูรณ์ จังหวัดชัยภูมิ ก่อให้เกิดเหตุรำคาญ เป็นบริเวณกว้าง จนก่อให้เกิดอันตรายต่อสุขภาพของสาธารณชน

 อาศัยอำนาจตามมาตรา ๒๘/๑ วรรคสอง แห่งพระราชบัญญัติการสาธารณสุข พ.ศ. ๒๕๓๕ ซึ่งแก้ไขเพิ่มเติมโดยพระราชบัญญัติการสาธารณสุข (ฉบับที่ ๓) พ.ศ. ๒๕๖๐ ประกอบข้อ ๔ แห่งประกาศกระทรวงสาธารณสุข เรื่อง หลักเกณฑ์ วิธีการ และเงื่อนไขการประกาศพื้นที่ควบคุมเหตุรำคาญ พ.ศ. ๒๕๖๑ เจ้าพนักงานท้องถิ่นออกประกาศไว้ ดังต่อไปนี้

 ข้อ ๑ ให้บริเวณพื้นที่ในเขตองค์การบริหารส่วนตำบลบ้านบัว อำเภอเกษตรสมบูรณ์ จังหวัดชัยภูมิ เป็นพื้นที่ควบคุมเหตุรำคาญ

 ข้อ ๒ ให้แหล่งกำเนิดดังต่อไปนี้ เป็นแหล่งกำเนิดเหตุรำคาญในพื้นที่ตามข้อ ๑

 ๒.๑ การเผาในที่โล่ง ได้แก่ การเผาอ้อย เผาตอซังข้าว เผาวัสดุทางการเกษตร เผาขยะมูลฝอย เป็นต้น

 ๒.๒ การดำเนินการอื่นอันก่อให้เกิดฝุ่นละออง เขม่า เถ้า หรือกรณีอื่นใด

 ข้อ ๓ ให้ผู้ก่อเหตุรำคาญตามข้อ ๒ ปฏิบัติตามหลักเกณฑ์ วิธีการ และเงื่อนไขการป้องกันและระงับเหตุรำคาญ ดังนี้

 ๓.๑ ห้ามเผาในที่โล่งในพื้นที่ควบคุมเหตุรำคาญ ได้แก่ การเผาอ้อย เผาตอซังข้าว เผาวัสดุทางการเกษตร เผาขยะมูลฝอย หรือการดำเนินการอื่นอันก่อให้เกิดฝุ่นละออง เขม่า เถ้า หรือกรณี อื่นใด

 ๓.๒ ให้ปฏิบัติตามมาตรการและแนวทางการเพื่อป้องกันและแก้ไขปัญหาฝุ่นละอองขนาดเล็ก (PM๒.๕) ในพื้นที่จังหวัดชัยภูมิอย่างเคร่งครัด

 ข้อ ๔ ให้ผู้ก่อเหตุรำคาญตามข้อ ๒ รายงานผลการดำเนินงานตามประกาศพื้นที่ควบคุมเหตุรำคาญให้เจ้าพนักงานท้องถิ่นทราบ ภายใน ๗ วัน

 ข้อ ๕ ผู้ใดฝ่าฝืนหรือไม่ปฏิบัติตามประกาศฉบับนี้ ต้องระวางโทษจำคุกไม่เกินสามเดือนหรือปรับไม่เกินสองหมื่นห้าพันบาท หรือทั้งจำทั้งปรับ ตามมาตรา ๗๔ แห่งพระราชบัญญัติการสาธารณสุข พ.ศ. ๒๕๓๕ ซึ่งแก้ไขเพิ่มเติมโดยพระราชบัญญัติการสาธารณสุข (ฉบับที่ ๓) พ.ศ. ๒๕๖๐

**/ข้อ ๖ ประกาศนี้...**

**- ๒ -**

 ข้อ ๖ ประกาศนี้ให้มีผลใช้บังคับตั้งแต่วันถัดจากวันที่ประกาศไว้ในที่เปิดเผย ณ ที่ทำการองค์การบริหารส่วนตำบลบ้านบัว และบริเวณที่กำหนดเป็นพื้นที่ควบคุมเหตุรำคาญ และเมื่อได้แจ้งให้ผู้ก่อเหตุรำคาญทราบแล้ว

 จึงประกาศให้ทราบโดยทั่วกัน

ประกาศ ณ วันที่ ๑๔ เดือน กุมภาพันธ์ พ.ศ. ๒๕๖๓



(นายสวัสดิ์ จิตรโคตร)

นายกองค์การบริหารส่วนตำบลบ้านบัว